Omukutu gwa Twitter

Twitter, emanyiddwa mu butongole nga X okuva mu 2023, nkola ya Amerika ekola ku microblogging n’emikutu gy’empuliziganya . Y’emu ku mikutu gy’empuliziganya egisinga obunene mu nsi yonna era y’emu ku mikutu gy’empuliziganya egisinga okukyalibwa .   Abajikozesa basobola okugabana obubaka obumpi, ebifaananyi, n'obutambi mu ziposti ennyimpi ebimanyiddwa ennyo nga " tweets " (mu butongole "ziposti") era nga balikinga ebiteekebwayo abakozesa abalala.  Omukutu guno era gukkiriza okuteekayo obubaka butereevu, okukuba essimu ku lutambi n’amaloboozi, obubonero bw'ebitabo (bookmarks), enkalala, ebitundu omuli abantu abalala (zikkomyunite), chatbot ( Grok ), okunoonya emirimu,  n'amabanga (Spaces), ekintu eky’amaloboozi mu bantu. Abakozesa basobola okulonda mu ngeri y'akakulu ku ebyo ebikakasiddwa abakozesa abakkirizibwa nga bakozesa fiica ya Community Notes .

Twitter yatondebwawo mu March 2006 nga Jack Dorsey, Noah Glass, Biz Stone, ne Evan Williams, era yatongozebwa mu July w’omwaka ogwo. Twitter yakula mangu; mu mwaka gwa 2012 abakozesa abasoba mu bukadde 100 baafulumya obubaka bwa Twitter obukadde 340 buli lunaku.  Twitter, Inc., yali esangibwa mu kibuga San Francisco mu California, era nga yalina ofiisi ezisoba mu 25 okwetoloola ensi yonna.  Ekintu ekyali kiraga omukono (ekitasangibwa walala) ku mpeereza eno mu kusooka kyali nti obubaka ku guno omukutu bwali bwetaagisa okuba obumpi. Obubaka bwasooka kukoma ku bubonero n'ennukuta 140, nga kino kyakyusibwa ne kifuuka obubonero n'ennukuta 280 mu 2017. Ekkomo lino lyaggyibwawo ku akawunti entongoze mu bujjuvu mu 2023.  Ebitundu 10% ku bakozesa omukutu bafulumya ebitundu ebisukka mu 80% ku tweets(obubaka bwa Twitter).   Mu mwaka gwa 2020, kyabalirirwa nti akawunti nga obukadde 48 (15% ku akawunti zonna) zaali ziddukanyizibwa ba loboti z'oku mutimbagano (internet bots) okusinga abantu. 

Empeereza eno ya kkampuni y’Amerika eya X Corp., eyatandikibwawo okusikira nnannyini yo eyasooka Twitter, Inc. mu March 2023 oluvannyuma lw’okugula Twitter mu October 2022 Elon Musk ku buwumbi bwa ddoola za Amerika 44. Musk yategeezezza nti ekigendererwa kye mu kugula kkampuni eno kwe kutumbula eddembe ly’okwogera ku mukutu guno. Okuva lwe yagulibwa, omukutu guno gubadde guvumirirwa olw'okusobozesa okweyongera okusaasaana kw'amawulire ag'obulimba    n'okwogera okw'obukyayi .    Linda Yaccarino yasikira Musk ku bwa CEO nga June 5, 2023, nga Musk asigala nga ssentebe era akulira tekinologiya .    Mu July 2023, Musk yalangirira nti Twitter egenda kukyusibwa erinnya n'efuulibwa "X" era akabonero k'ekinyonyi kagenda kuwummula,   enkola eyaggwa mu May 2024. Okuva Musk lwe yakwata obuyinza, data okuva mu kkampuni ezilondoola omukutu eraga nti enkozesa ya Twitter mu nsi yonna ekendedde ebitundu nga 15%, bw’ogeraageranya n’okukendeera kwa 5–10% mu mikutu emirala egimu egy’empuliziganya.    Omukutu guno guwakanyizza nti enkozesa yakendedde n’akatono, nga Musk agamba awatali bujulizi, nti obwammemba bwakuze okutuuka ku bukadde 600 nga Muzigo 2024 ng'awandiika ku mukutu gwe ogwa Twitter. 

Mu March 2025, X Corp. yagulibwa xAI, kkampuni ya Musk ey'amagezi amakole. Ddiiru eno, ya migabo gyonna, yabalirirwamu X obuwumbi bwa ddoola 33, ng’omuwendo omujjuvu gwa ddoola obuwumbi 45 bw’ogeraageranya n’amabanja ga ddoola obuwumbi 12. Mu kiseera kino, xAI yennyini yali ebalirirwamu obuwumbi bwa ddoola 80.